מרדכי קרמר

מרדכי (מוטי) ראובן קרמר (נולד ב-2 בדצמבר 1954) הוא רופא ישראלי מומחה לרפואה פנימית, למחלות ריאה ולטיפול נמרץ נשימתי.; נחשב למייסד תחום השתלות ריאה בישראל. במשך 28 שנים, עד לפרישתו לגמלאות בשנת 2025, ניהל את מכון הריאות בבית חולים בילינסון ואת מערך הריאות במרכז הרפואי רבין.

 ביוגרפיה 
מרדכי קרמר נולד להורים ניצולי שואה מרומניה, שרידים ממחנה טרנסניסטריה. הוריו עלו ארצה באוניית המעפילים "מקס נורדאו", שוכנו במחנה עתלית ומשם עברו לירושלים שם נולד בנם מרדכי. למד בבית הספר "לדוגמה" לבנים, ובישיבה התיכונית "נתיב מאיר" בירושלים.

בשנת 1972 החל את לימודי הרפואה במסגרת העתודה האקדמית, בבית הספר לרפואה של הדסה עין-כרם והאוניברסיטה העברית.

עם סיום לימודי הרפואה בשנת 1979 עבר קורס קצינים, שירת בצה"ל כרופא צבאי בשנים 1980 עד 1985 והשתחרר בדרגת רב-סרן. בתקופה זו התגורר ביישוב מחולה שבבקעת הירדן ושימש גם כרופא היישוב.

בין השנים 1983 ו-1987 התמחה ברפואה פנימית במרכז הרפואי שערי צדק בירושלים תחת ניהולו של פרופ' חיים הרשקו, ששימש אז כמנהל האגף לרפואה פנימית.

ב-1987 יצא לארצות הברית להתמחות של שנתיים ברפואת ריאות ובטיפול נמרץ נשימתי בבית החולים האוניברסיטאי הר סיני שבמיאמי, המסונף לאוניברסיטת פלורידה. ב-1989 החל השתלמות מיוחדת נוספת בהשתלות ריאה ולב-ריאה, בבית החולים האוניברסיטאי סטנפורד שבפאלו אלטו, קליפורניה, וסיים אותה ב-1990.

 השתלת ריאה ראשונה בישראל 
עם סיום התמחויותיו בחו"ל שב לישראל והחל לעבוד כרופא בכיר במכון לרפואת ריאות בבית החולים הדסה עין-כרם בירושלים. בעבודתו שם (1990–1997) חבר למנתח החזה והלב פרופ' יוסף (ג'ו) בורמן, ועמו ייסד את תחום השתלות הריאה בישראל.

בשנת 1992 היה שותף להשתלת הריאה הראשונה בישראל, שבוצעה בהדסה ירושלים על ידי פרופ' בורמן ופרופ' דב שמעון.

ב-1997 עבר ד"ר קרמר לבית החולים בילינסון שבמרכז הרפואי רבין בפתח תקווה, כדי לנהל את המכון למחלות ריאה ואלרגיה.

 תחומי עיסוק קליני 
פרופ' קרמר קידם מגוון תחומים לטיפול במחלות ריאה שונות. בין השאר פיתח שיטות לטיפול ביתר לחץ דם ריאתי.

בשנות עבודתו במכון הריאות בבילינסון קידם פרופ' קרמר את נושא הברונכוסקופיה הפולשנית ופיתח גישות מתקדמות בתחום זה:
 טכניקות חדשניות לפתיחת דרכי אוויר חסומות, ביניהן החדרת תומכנים (סטנטים), טיפולים בלייזר, טיפולים בהקפאה (קריותרפיה) והקרנה תוך-סמפונית (ברכיתרפיה).
 טכניקה חדשנית לסגירת פיסטולות באמצעות שסתומי אמפלצר, שיטה שפותחה על ידו והפכה לרווחת בעולם כולו.
 ניווט ברונכוסקופי לאיתור נגעים זעירים בריאות ולשליפת גופים זרים שנשאפו לסמפונות.

פרופ' קרמר התמחה בהקטנת ריאות דרך ברונכוסקופיה לחולי אמפיזמה (נפחת) באמצעות שימוש בדבקים ביולוגיים, אדים חמים, סלילים ושסתומים. במהלך השנים, ביצע למעלה מ-50 אלף ברונכוסקופיות מסוגים שונים, בכלל זה הכנסה של יותר מ-1,000 סטנטים לדרכי הנשימה.

כמנהל מכון הריאות בבילינסון, פרופ' קרמר אחראי על אבחון החולים הקשים ובדיקת התאמתם לתהליך השתלת ריאה, על הכנתם לקראת השתלה מבחינה פיזית ונפשית ועל ליווי שלהם ושל בני משפחותיהם לקראת הניתוח ולאחריו, מהלך הנמשך לרוב לאורך שנים. הוא מספק מענה לבעיות רפואיות המתעוררות עקב הניתוח המורכב, נותן פתרונות תרופתיים חדשניים, הנדרשים לעיתים למניעת פגיעה באיברים אחרים עקב צריכת תרופות ממושכת, ומלווה את המושתלים בתקופות האשפוז.

בשנת 2001 פרסם פרופ' קרמר את ספרו "השתלות איברים" (הוצאת ידיעות אחרונות), ספר המיועד לציבור הרחב וסוקר את נושא ההשתלות בשפה שווה לכל נפש. בשנת 2009 הוציא לאור ספר ילדים פרי עטו בשם "נשמה מחפשת חברים" (הוצאת ידיעות אחרונות וספרי חמד), העוסק בחשיבות שבהצלת נפשות באמצעות תרומת איברים.

קרמר חבר במספר איגודים מקצועיים. ביניהם, האיגוד הישראלי לרפואת ריאות, האיגוד האמריקאי למחלות ריאה (ACCP, ATS) והאיגוד הבין-לאומי להשתלות לב-ריאה (ISHLT). הוא חבר מערכת בכתב-העת הבינלאומי "Internal Medicine Update".

בשנים 1995–1999 שימש כמזכיר כללי של החברה הישראלית לרפואת ריאות ובשנים 1999–2003, כנשיא של גוף זה. בשנים 1996–2003 היה חבר מועצת המנהלים המכללה האמריקנית לרופאי חזה והחל מ-2004 הוא משמש חבר מועצה בכיר שם. בשנים 2003–2007 היה הנציג הישראלי באיגוד האירופי לרפואת ריאות.

 פעילות ציבורית 
קידום המודעות למחלת סיליקוזיס פרופ' קרמר יזם ומוביל מאבק ציבורי למען עובדי ענף השיש הסובלים מפגיעה בריאותיהם. הוא זיהה לראשונה את מחלת הסיליקוזיס, התוקפת את העובדים כתוצאה משאיפת חלקיקי אבק הסיליקה, ומנהל מסע כנגד תופעה מסכנת חיים זו במטרה להציל את הנפגעים העתידיים, שמצבם עלול להידרדר עד לצורך בהשתלת ריאות. בעקבות מאבק זה נסגרו לאחרונה מפעלי "אבן קיסר" בישראל.
קידום השתלת אונת ריאה מהחי לנוכח המחסור הקבוע באיברים להשתלה, פועל פרופ' קרמר הן למען תרומת איברים בכלל, והן לקידום נושא המצוי עדיין בחיתוליו בישראל – ניתוח חדשני ומציל חיים של השתלת אונת ריאה מן החי.
העלאת המודעות למניעת מחלות ריאה בהרצאותיו ובהופעותיו בתקשורת, פרופ' קרמר פועל בהתמדה להגברת המודעות למניעת מחלות ריאה, במיוחד כאלה הקשורות בעישון, כמו אמפיזמה וסרטן הריאה.
ייזום והקמת עמותות בתחום מחלות הריאה פרופ' קרמר יזם את הקמת עמותת חו"ף לחולי פיברוזיס ריאתי, את הקמת העמותה לחולי LAM (לימפאנגיוליאומיומטוזיס) – מחלה נדירה הפוגעת בנשים צעירות; והוא בין היוזמים והשותפים להקמת העמותה ליתר לחץ דם ריאתי בישראל.

 פעילות אקדמית 
במשך 30 שנים ויותר העמיד פרופ' קרמר תלמידים רבים, שהפכו לרופאים בכירים ומנהלים כיום את מרבית מחלקות הריאה בבתי החולים בארץ. במקביל לכך, הפך מכון הריאות בבית חולים בילינסון תחת ניהולו לאבן שואבת עבור סטודנטים ומתמחים מהארץ ומחו"ל.

בשנת 1992 מונה פרופ' קרמר למרצה בבית הספר לרפואה של האוניברסיטה העברית – הדסה ירושלים, ב-1993 קיבל מינוי של מרצה בכיר, וב-1998 מונה כפרופסור בבית הספר לרפואה של אוניברסיטת תל אביב.

משנת 2007 הוא מכהן כפרופסור מן המניין בפקולטה לרפואה בתל אביב.

פרופ' קרמר התגורר שנים רבות בירושלים, ונכון ל-2025 הוא מתגורר בכפר גנים שבפתח תקווה. הוא נשוי לחסיה, אשת חינוך. הם הורים לארבעה ילדים וסבים לנכדים.

 מחקרים ופרסומים מדעיים 
קרמר פרסם למעלה מ-500 מאמרים מדעיים ורפואיים בכתבי עת בינלאומיים בתחום מחלות הריאה, וכן פרקים בספרים. מחקריו עוסקים בעיקר בתחום השתלות ריאה, יתר לחץ דם ריאתי, סרטן הריאה וברונכוסקופיה. לאורך השנים ביצע מאות ניסויים קליניים בכל תחומי רפואת הריאות. בין המאמרים האחרונים שפרסם:
 Long Term Efficacy and Safety of Bronchoscopic Thermal Vapor Ablation in Patients with COPD: A Retrospective Study of 50 Patients * Barak Pertzov, Merav Ben Avraham, Eldar Priel, Lev Freidkin, Dror Rosengarten, Mordechai Reuven Kramer * Int J Chron Obstruct Pulm Dis. 2025 May 7:20:1387-1394.
 Outcomes of Lung Transplantation for Artificial Stone Silicosis: Single vs. Double Lung * Dotan M, at al, Shtraichman O, Kramer MR * BMJ open Respir Rrserch 2025 29;1
 Amplatzer Occluders for Effective Non- Surgical Management of Bronchopleural Fistulae * Gershman E, Azem K, Heesen P, Pertzov B, Rosengarten D, Bruckheimer E, Peysakhovich Y, Kramer MR. * Ann Thorac Sur 2024:118; 225-232
 Effect of Endobronchial Coils on Exercise Tolerance and Lung Functions in Patients with Severe Emphysema - A Retrospective Cohort Study of 48 Patients * Barak Pertzov, Maysaa Soliman, Yael Shostak, Moshe Heching, Dror Rosengarten, Gabriel Izbicki, Mordechai Reuven Kramer  * Int J Chron Obstruct Pulmon Dis. 2021 Oct 8;16:2809-2815.
 Early humoral response among lung transplant recipients vaccinated with BNT162b2 vaccine * Yael Shostak, Noa Shafran, Moshe Heching, Dror Rosengarten, Osnat Shtraichman, Dorit Shitenberg, Shai M Amor, Dafna Yahav, Haim Ben Zvi, Barak Pertzov, Mordechai R Kramer  * Lancet Respir Med. 2021 Jun;9(6):e52-e53.

 פרסים והוקרות 
 פרס "יקיר הקהילה" מטעם ההסתדרות הרפואית לישראל הוענק לפרופ' קרמר בשנת 2018 כהוקרה על פועלו בתחום מחלות הריאה בישראל.
 מגן הוקרה של החברה הישראלית להשתלות איברים הוענק לפרופ' קרמר בכנס ה-32 של החברה שנערך בשנת 2025. על המגן נכתב: "כהוקרה על תרומתך רבת השנים להקמת ופיתוח השתלות הריאה בישראל ועל היותך דוגמה ומופת למסירות למטופלים, בהערכה עמוקה על מצוינות, מנהיגות והשראה לדורות של רופאים".

 ספריו 
 השתלות איברים, הוצאת ידיעות אחרונות, 2001
 נשמה מחפשת חברים, הוצאת ידיעות אחרונות, ספרי חמד, 2009

 קישורים חיצוניים 

 הקהילות של בילינסון – פרופ' מרדכי קרמר, מנהל מערך הריאות, פייסבוק, 7 בספטמבר 2025
 כל מה שחשוב לדעת על לחץ דם ריאתי – ריאיון עם פרופ' קרמר בתוכנית "סטטוסקופ", ערוץ 13, יוטיוב, 29 בינואר 2025
 טיפול חדש ויעיל לחולי יתר לחץ דם ריאתי, ריאיון עם פרופ' מרדכי קרמר, רדיו צפון, 24 בנובמבר 2024
 קוצר נשימה: אבחון וטיפול – פרופ' מרדכי קרמר, וובינר "כמוני", יוטיוב, 5 במרץ 2024
 פרופ' מרדכי קרמר מסביר מדוע שיקום ריאות הינו הטיפול היעיל ביותר למטופלי פיברוזיס ריאתי, עמותת חו"ף למען חולי פיברוזיס ריאתי, יוטיוב, 3 בינואר 2023
 חוסר גנטי בחלבון: הגורמים והטיפול במחלת ריאות כרונית – פרופ' מרדכי קרמר בתוכנית "סטטוסקופ", ערוץ 13, יוטיוב, 16 במרץ 2022
 "הגל החמישי מתפרץ בעוצמה בישראל" – פרופ' מרדכי קרמר, "לנשום – העמותה לחולי ריאות בישראל", פייסבוק, 2 בינואר 2022
 חסר בחלבון אלפא 1 אנטיטריפסין – פרופ' מרדכי קרמר בתוכנית "בקו הבריאות", יוטיוב, 5 במאי 2021
 "החיסון לקורונה פחות יעיל במושתלי ריאה ובחולי דיאליזה", פרופ' מרדכי קרמר, דוקטורס אונלי, 12 באפריל 2021
 הרצאה בנושא סרקואידוזיס ריאתי עם פרופ' מרדכי קרמר, קהילת סרקואידוזיס ישראל, יוטיוב, 22 באפריל 2021
 מחלת ריאות חסימתית כרונית (COPD) – פרופ' מרדכי קרמר בתוכנית "בקו הבריאות", ערוץ "מדיקו", יוטיוב, 1 בדצמבר 2020
 "פרופ מרדכי קרמר: ההרס הריאתי שגורם הנגיף מסוכן למושתלי ריאות", דוקטורס אונלי, 8 באוקטובר 2020
 טיפול במחלת הסיליקוזיס – פרופ' מרדכי קרמר בתוכנית "בקו הבריאות", ערוץ "מדיקו", יוטיוב, 27 בפברואר 2020

 פרופ' מרדכי קרמר – מחלת ריאות חסימתית כרונית COPD, מדיקל אונליין, יוטיוב, 6 בינואר 2019
 טיפול באסתמה חמורה – ריאיון עם פרופ' מרדכי קרמר ומטופלת, "בקו הבריאות", יוטיוב, 21 בנובמבר 2018
 "איבריו של ארי נשר ז"ל הושתלו בשני אנשים בבילינסון ובשניידר", מזל טלבי-לוי, מלאבס (פתח תקווה), 5 באוקטובר 2018
 פרופ' מרדכי קרמר מנהל מערך הריאות בבילינסון על השתלת הריאות, פתח תקווה עכשיו, יוטיוב, 30 בספטמבר 2018
 בריאות – בילינסון השתלה, ynet, יוטיוב, 16 במאי 2018
 "חוזרים לחיים" – סדרת ההשתלות שצולמה בבילינסון, ערוץ 13, יוטיוב, 20 בפברואר 2018
 השתלת ריאה – פרופ' מרדכי קרמר, "המילון הרפואי השלם בהנחיית פרופ' רפי קרסו", ערוץ "מדיקו", יוטיוב, 27 בדצמבר 2017
 השתלת ריאה – לנשום לרווחה, פרופ' מרדכי קרמר, זאפ דוקטורס, יוטיוב, 31 ביולי 2017
 "מדובר בניתוח נדיר ומורכב מאוד, מהבודדים שבוצעו בעולם", מזל טלבי-לוי, מלאבס (פתח תקווה), 17 באפריל 2015
 מערך הריאות בבית חולים בילינסון, מרכז רפואי רבין, יוטיוב, 26 במרץ 2015
 "'השתלות איברים' - פרופ' מרדכי קרמר - על הספר ומחברו", זאפ דוקטורס, 6 באוגוסט 2001

 הערות שוליים 

2025 12
קטגוריה:רופאים ישראלים למחלות ריאה
קטגוריה:סגל מרכז רפואי רבין
קטגוריה:בוגרי ישיבת נתיב מאיר
קטגוריה:בוגרי העתודה האקדמית
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:סגל האוניברסיטה העברית בירושלים: רפואה
קטגוריה:סגל אוניברסיטת תל אביב: רפואה
קטגוריה:אישים ממוצא יהודי-רומני
קטגוריה:ישראלים שנולדו ב-1954